ส่งไม้ต่อให้ สศค. ดูขายหุ้นสินเอเซีย
รมว.คลังเผย ธปท. ส่งเรื่องซื้อขายหุ้นสินเอเซียมาแล้วมอบ สศค. ศึกษา
8 ก.พ. 2553

รมว.คลังเผย ธปท. ส่งเรื่องซื้อขายหุ้นสินเอเซียมาแล้วมอบ สศค. ศึกษา
นายกรณ์ จาติกวณิช รมว.คลัง เปิดเผยถึงความคืบหน้ากรณีการขายหุ้นธนาคารสินเอเชีย (ACL) ว่า ขณะนี้ธนาคารแห่งประเทศไทย (ธปท.) ได้เสนอเรื่องให้กระทรวงการคลังพิจารณาอนุญาตให้ขยายเพดานการถือหุ้นของต่างชาติแล้ว โดยอยู่ระหว่างการศึกษาของสำนักงานเศรษฐกิจการคลัง(สศค.)พิจารณาข้อเสนอของแบงก์ชาติ และจะเสนอแนวทางเพื่อประกอบการตัดสินใจ    นายกรณ์ กล่าวว่า การที่ธนาคารอินดัสเตรียล แอนด์ คอมเมอร์เชียล แบงก์ ออฟ ไชน่า (ICBC) ธนาคารอันดับ 1 ของประเทศจีน เสนอซื้อหุ้น ACL ทำให้ข้อเสนอต่างๆ น่าสนใจมากขึ้น เพราะอยากเห็นความสัมพันธ์ของเศรษฐกิจไทยและจีนใกล้ชิดกันมากขึ้น ราคาที่เสนอซื้อก็อยู่ในกรอบ ราคาจึงไม่เป็นประเด็น ในขณะที่กลยุทธ์ในเชิงยุทธศาสตร์ ต้องการเห็นแบงก์พาณิชย์แข่งขันกัน เพื่อให้ประชาชนได้รับบริการที่ดีที่สุด ทั้งนี้ ตามกระบวนการซื้อขายหุ้น ACL นั้น หากกระทรวงการคลังอนุมัติให้มีการขายหุ้น ขั้นตอนต่อไปทางผู้ซื้อจะต้องทำคำเสนอซื้อผ่านตลาดหลักทรัพย์ฯ ซึ่งอาจจะทำให้มีผู้สนใจเสนอราคา แข่งขันได้ ตามกฎเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ปัจจุบันกระทรวงการคลัง เป็นถือหุ้นใหญ่ของ ACL ในสัดส่วน 30.6% และมี ธนาคารกรุงเทพ (BBL) ถือหุ้นอยู่อีก 19.3% โดยเมื่อวันที่ 30 ก.ย.52  ไอซีบีซี จากจีน ได้ลงนามในสัญญาซื้อขายหุ้น ACL จำนวน 19.26% จาก BBL ในราคาหุ้นละ 11.50 บาท ทั้งนี้ คาดว่ากระบวนการซื้อขายหุ้นดังกล่าวจะใช้เงินไม่เกิน 1.83 หมื่นล้านบาท